Den transiranske jernbane

Den transiranske jernbane var et jernbaneprosjekt i Iran påbegynt i 1927 og fullført i 1938 under Reza Pahlavis styre. Jernbanen var et ledd i sjahens moderinsering av landet og et prosjekt for nasjonsbygging. Før den transiranske hadde Persia ikke jernbane av betydning. Den transiranske jernbane forbandt tidligere utilgjengelige provinser med hovedstaden Teheran i det vidstrakte landet. Tidligere var landtransport i Persia stort sett begrenset til langsom og ukomfortable frakt med hest og vogn. Mens jernbanene i Egypt og India ble anlagt av kolonimaktene, ble den iranske anlagt av den autoritære sjahen. Jernbanestrekningen forbinder Persiabukten (Bandar-e Emam Khomeyni) og Det kaspiske hav (Bandar-e Torkaman, tidligere kalt Bandar Shah) gjennom hovedstaden Teheran, og ble offisielt åpnet i januar 1939. Jernbanen er 1394 km lang og har 250 store og 4000 mindre broer, samt 245 tunneler hvorav flere vendetunneler. Den var opprinnelig anlagt med enkeltspor og normal sporvidde, og beskrevet som et mesterverk i jernbanebygging. Jernbanen går gjennom høye fjell og sporet er tildels anlagt med stor stigning.

Deler av arbeidet ble utført av det danske selskapet Kampsax der den norsk ingeniøren Ole Didrik Lærum hadde en sentral stilling. Jernbanen spilte en viktig rolle under andre verdenskrig da den fraktet forsyninger til Sovjetunionen gjennom den persiske korridor. Den anglo-sovjetiske invasjonen av Iran i 1941 sikret alliert kontroll over oljefeltene og jernbanen. Jernbanen ble tilført togmateriell fra Storbritannia og India, og benyttet gammelt materiell kjøpt fra Tyskland. Britiske og amerikanske ingeniører ledet iranske arbeidere som la sidepsor og bygget rangerstasjoner. I mars 1943 ble det satt opp amerikanske dieseldrevne godstog med amerikansk personell.

Den transiranske jernbane ble i 2021 oppført på UNESCOs verdensarvliste.

Bilder

Referanser

Litteratur 
 Koyagi, M. (2021). Iran in Motion: Mobility, Space, and the Trans-Iranian Railway. Stanford University Press.

Jernbanestrekninger
Byggverk i Iran
Jernbanestrekninger åpnet i 1939